Predkladacia správa

Návrh nariadenia vlády Slovenskej republiky, ktorým sa vyhlasuje prírodná rezervácia Borsukov vrch (ďalej len „návrh nariadenia vlády“) predkladá Ministerstvo životného prostredia Slovenskej republiky ako iniciatívny návrh.
Predloženým návrhom nariadenia vlády sa má zabezpečiť ochrana územia medzinárodného významu, ktorým je prírodná lokalita Karpatské bukové pralesy a staré bukové lesy Nemecka, zapísaná v Zozname svetového prírodného a kultúrneho dedičstva UNESCO. Územie navrhovanej prírodnej rezervácie nadväzuje na maloplošné chránené územia, spolu s ktorými má byť súčasťou tejto lokality. Cieľom ochrany v navrhovanom chránenom území je zachovanie priaznivého stavu biotopov a druhov v rámci komplexu lesných spoločenstiev. Ďalším dôvodom pre vyhlásenie prírodnej rezervácie je zabezpečenie ochrany biotopov európskeho významu a druhov európskeho významu. Územie navrhovanej prírodnej rezervácie  sa prekrýva s viacerými chránenými územiami a platil  na ňom tretí stupeň ochrany, ktorý sa mení na požadovaný piaty stupeň s bezzásahovým režimom. 
Návrh nariadenia vlády nemá byť predmetom vnútrokomunitárneho pripomienkového konania. 
Dátum účinnosti je navrhnutý tak, aby bol dostatok času na oboznámenie sa s novou právnou úpravou.  
Návrh nariadenia vlády bude mať  negatívny vplyv na verejné financie, podnikateľské prostredie, negatívne sociálne vplyvy a pozitívny vplyv na životné prostredie a nebude mať vplyv na informatizáciu spoločnosti. 
Návrh nariadenia vlády bol predmetom medzirezortného pripomienkového konania, ktorého výsledky sú uvedené vo vyhodnotení.